

Digitalna dostopnost; Pravica do digitalnega dostopa za vse






Ko sem se pred leti začel srečevati z digitalno (ne)dostopnostjo, so bile ovire na tem področju, s katerimi se vsakodnevno srečujejo slepi in slabovidni, gluhi in naglušni ali gibalno ovirani, pogosto nevidne za vse druge. Danes vem, da te ovire niso neizogibne – so le posledica odločitev, ki jih lahko spremenimo.

Ta brošura zato ne govori o zapletenih tehničnih zahtevah, temveč o preprostih rešitvah, s katerimi spletne strani, aplikacije in dokumenti postanejo uporabni za vse. Vsak primer v nadaljevanju izhaja iz resnične izkušnje uporabnikov. Prepričan sem, da lahko z majhnimi, premišljenimi koraki naredimo velik korak k bolj vključujočemu digitalnemu svetu za vse nas.

Igor Miljavec,  predsednik Medobčinskega društva slepih in slabovidnih Nova Gorica


Spodaj je pregled vseh poglavij. Vsako poglavje ima svojo samostojno HTML stran.


  Poglavja

  
    	
      
        
          Kaj je digitalna dostopnost in zakaj je pomembna?

          Kaj pomeni dostopnost digitalnih vsebin in kakšne koristi prinaša uporabnikom, organizacijam in širšemu okolju.

        

      
    


    	
      
        
          Dober kontrast izboljša berljivost

          Pomen ustreznega kontrasta za lažje branje in uporabo digitalnih vsebin.

        

      
    


    	
      
        
          Barva naj ne bo edini nosilec informacije

          Kako informacije predstaviti tako, da niso odvisne samo od zaznavanja barv.

        

      
    


    	
      
        
          Slike potrebujejo smiselne opise

          Pomen besedilnih opisov slik za uporabnike, ki slik ne vidijo.

        

      
    


    	
      
        
          Video naj bo razumljiv tudi brez zvoka ali slike

          Podnapisi, zvočni opisi in drugi načini za dostopnejše video vsebine.

        

      
    


    	
      
        
          Premikajoče vsebine motijo pozornost

          Kako animacije in premikajoče vsebine oblikovati brez nepotrebnih ovir.

        

      
    


    	
      
        
          Jasni naslovi pomagajo pri orientaciji

          Pomen jasne strukture in naslovov za pregledovanje in razumevanje vsebine.

        

      
    


    	
      
        
          Gumbi in povezave naj jasno povedo, kaj naredijo

          Jasna in opisna poimenovanja gumbov in povezav za lažjo uporabo.

        

      
    


    	
      
        
          Vse funkcionalnosti morajo biti dostopne s tipkovnico

          Kako omogočiti uporabo spletnih strani in funkcionalnosti brez miške.

        

      
    


    	
      
        
          Vedno mora biti jasno, kje na strani ste

          Pomen vidnega fokusa in logičnega zaporedja pri uporabi tipkovnice.

        

      
    


    	
      
        
          Sporočilo o uspehu ali napaki mora opaziti vsak

          Kako uporabniku jasno sporočiti uspeh, napako ali drugo pomembno spremembo.

        

      
    


    	
      
        
          Pišite jasno in razumljivo

          Priporočila za pripravo preglednih, razumljivih in lažje berljivih vsebin.

        

      
    


    	
      
        
          Preverjanje ne sme postati ovira

          Dostopnejši načini preverjanja uporabnika brez zahtevnih CAPTCHA nalog.

        

      
    


    	
      
        
          Ponudite več načinov za stik

          Pomen različnih možnosti komunikacije za različne potrebe uporabnikov.

        

      
    


    	
      
        
          Kako do dostopne rešitve?

          Praktični napotki za vključevanje dostopnosti v razvoj in naročanje digitalnih rešitev.

        

      
    


    	
      
        
          Koristne povezave

          Strokovne smernice, priporočila, standardi in zakonodaja za nadaljnje raziskovanje.

        

      
    

  







Vir: https://dostopnovsem.org/dostopnost/digitalna-dostopnost-pravica-do-digitalnega-dostopa-za-vse/




Kaj je digitalna dostopnost in zakaj je pomembna?




Digitalna dostopnost pomeni, da lahko spletne strani, mobilne aplikacije, dokumente in druge digitalne storitve uporablja čim širši krog ljudi, ne glede na njihove sposobnosti ali okoliščine.


Kaj je digitalna dostopnost?

Pomeni odpravljanje ovir, ki lahko otežujejo ali onemogočajo dostop do informacij in digitalnih storitev, zlasti slepim in slabovidnim, gluhim in naglušnim, osebam z gibalnimi in kognitivnimi oviranostmi ter ljudem, ki težje berejo ali razumejo zapletene vsebine.

Dostopne digitalne rešitve koristijo tudi starejšim, ljudem z začasnimi oviranostmi (npr. poškodbami) ter vsem, ki digitalne vsebine uporabljajo v zahtevnejših okoliščinah, na primer pri slabši internetni povezavi ali močni sončni svetlobi.

Zakaj je dostopnost pomembna?

Digitalna dostopnost ni le izpolnjevanje zakonskih zahtev. Je priložnost za kakovostnejše storitve, večje zadovoljstvo uporabnikov, razvoj novih poslovnih priložnosti ter večjo konkurenčnost organizacij in lokalnega okolja.

Ko so digitalne storitve dostopne, jih lahko uporablja več ljudi. To pomeni učinkovitejše javne storitve, širši krog uporabnikov za podjetja ter bolj vključujoče in privlačno okolje za prebivalce, obiskovalce in investitorje.

Dostopnost javnih storitev

Dostopne javne storitve omogočajo, da prebivalci čim več opravil uredijo samostojno, hitro in brez nepotrebnih ovir. To koristi tako uporabnikom kot javnim ustanovam.

Prednosti:


		večja samostojnost uporabnikov,

		hitrejši in enostavnejši postopki,

		manj administrativnih napak,

		manj telefonskih klicev in obiskov,

		učinkovitejša poraba javnih sredstev,

		večje zaupanje v javne ustanove.



Dostopnost kot poslovna priložnost

Dostopnost pomaga podjetjem doseči širši krog uporabnikov ter izboljša uporabniško izkušnjo vseh obiskovalcev. Dobro zasnovane digitalne storitve povečujejo zaupanje in prispevajo k večji konkurenčnosti.

Prednosti:


		več potencialnih kupcev,

		boljša uporabniška izkušnja,

		večje zaupanje v blagovno znamko,

		boljša optimizacija za iskalnike (SEO),

		manj opuščenih nakupov,

		večja konkurenčna prednost.



Dostopnost kot razvojna priložnost regije

Ko dostopnost postane del razvoja javnih storitev, turizma, kulture in gospodarstva, nastane okolje, ki je prijaznejše do vseh. Takšna regija je privlačnejša za prebivalce, obiskovalce, podjetja in investitorje.

Prednosti:


		večja kakovost življenja,

		bolj privlačno okolje za prebivalce in obiskovalce,

		razvoj dostopnega turizma,

		večja konkurenčnost regije,

		nove razvojne in poslovne priložnosti.



Digitalna dostopnost je prvi korak k univerzalni dostopnosti. Skupaj z dostopnim javnim prostorom, prometom in turistično ponudbo ustvarja okolje, ki je prijazno do vseh uporabnikov.







Dober kontrast izboljša berljivost




Prenizek kontrast med besedilom in ozadjem otežuje branje ter poslabša uporabniško izkušnjo za marsikoga.

Leva slika prikazuje spletno stran z ustreznim kontrastom, desna pa spletno stran s prenizkim kontrastom.


Včasih pridem na spletno stran in že po nekaj vrsticah obupam. Črke se skoraj zlijejo z ozadjem, zato moram ves čas naprezati oči. Če je besedila veliko, ga preprosto ne preberem do konca.

Sonja, 62 let


Se vam je že kdaj zgodilo, da ste obiskali spletno stran in se z naporom trudili prebrati besedilo ali najti gumb?

Pogost razlog za to je premajhna razlika med barvo besedila in barvo ozadja. Temu pravimo kontrast. Če so barve med seboj preveč podobne, je besedilo težje prebrati, gumbi in povezave pa se lahko izgubijo v ozadju.

Dober kontrast omogoča, da so vsebine jasno vidne in jih uporabniki hitreje opazijo. To je posebej pomembno za slabovidne, starejše in ljudi, ki težje razlikujejo določene barve. Koristi pa tudi vsem drugim, na primer pri uporabi telefona na soncu ali v slabše osvetljenem prostoru.

Pri izbiri barv zato poskrbite, da se besedilo, gumbi in drugi pomembni elementi dovolj jasno ločijo od ozadja. Tako bo spletna stran lažje berljiva, preglednejša in prijaznejša za uporabo.

Kriterij: WCAG 1.4.3 Kontrast (Najmanjši)

Oviranosti: Vidne







Barva naj ne bo edini nosilec informacije




Če je pomembna informacija označena samo z barvo, jo lahko marsikdo hitro spregleda.

Leva slika prikazuje koledar, kjer so informacije o odprtju razstave označene samo z različno barvo. Desna slika prikazuje, kako koledar vidi oseba z barvno slepoto. Ker so v tem primeru zeleno obarvani dnevi označeni tudi s podčrtajem, je koledar razumljiv tudi če ne vidimo barv.



Barve med seboj težko razlikujem. Če je pomembna informacija označena samo z drugo barvo, jo lahko hitro spregledam, ker razlike preprosto ne opazim.

Marko, 48 let



Se vam je že kdaj zgodilo, da niste opazili pomembne informacije, ker je bila označena samo z drugo barvo?

Takšne situacije so pogoste pri osebah z barvno slepoto, lahko pa tudi pri uporabnikih, ki uporabljajo zaslone slabše kakovosti ali so v slabših svetlobnih razmerah.

Na primeru prejšnjih slik lahko vidite, kako lahko koledar oseba z barvno slepoto zaznava povsem drugače. Če so določene informacije označene izključno z barvami, pomembna informacija ni več jasno razvidna.

Barva je lahko odličen način za poudarjanje informacij, vendar nikoli ne sme biti njihov edini nosilec. Pomembne informacije vedno dopolnite z dodatnim vizualnim namigom, kot so ikona, besedilo, vzorec ali drugačna oblika elementa. Tako bodo vsebine razumljive širšemu krogu uporabnikov in dostopne tudi osebam z barvno slepoto.


Kriterij: WCAG 1.4.1 Uporaba barve

Oviranosti: Vidne, kognitivne








Slike potrebujejo smiselne opise




Brez ustreznega besedilnega opisa slika za uporabnike bralnikov zaslona ne predstavlja nobene informacije.




	Ustrezen besedilni opis:
»Pogled na grajsko dvorišče, po katerem se sprehaja večje število obiskovalcev.«

	Neustrezen besedilni opis:

	
			»Foto M. Bogotic 1244r.jpg«

			»Grad 01«

	





	
		[image: ]
	
	Slika prikazuje grad z obiskovalci na grajskem dvorišču. Ob njej so predstavljeni primeri ustreznih in neustreznih besedilnih opisov za sliko.



Ker sem slepa, mi bralnik zaslona prebere opis slike. Žal je ta skoraj vedno le ime datoteke, ali pa ga sploh ni. Z dobrim opisom bi si lahko vsaj predstavljala, kaj drugi vidijo.

Marija, 52 let



Ste že pomislili, kako slike na spletni strani razume uporabnik, ki jih ne vidi?

Za uporabnike bralnikov zaslona slike brez ustreznega besedilnega nadomestila ne predstavljajo nobene informacije, zato lahko izgubijo pomemben del vsebine.

Na primeru prejšnje slike lahko vidite razliko med kakovostnim in neustreznim besedilnim nadomestilom. Splošen opis, kot je »Slika gradu«, uporabniku ne pove skoraj nič, medtem ko ustrezen opis posreduje bistveno sporočilo, ki ga slika prinaša.

Besedilno nadomestilo naj na kratek in jasen način opiše tisto, kar je za razumevanje vsebine res pomembno. Tako omogočimo enakovreden dostop do informacij osebam z okvarami vida, hkrati pa izboljšamo razumljivost vsebine tudi v primerih, ko se slike ne naložijo ali jih uporabnik ne more prikazati.


Kriterij: WCAG 1.1.1 Nebesedilna vsebina

Oviranosti: Vidne








Video naj bo razumljiv tudi brez zvoka ali slike




Brez podnapisov in zvočnih opisov marsikdo izgubi pomemben del video vsebine.




 [image: ]   [image: ] 

Leva slika prikazuje videoposnetek s podnapisi. Desna slika prikazuje enak videoposnetek brez podnapisov.



Čeprav lahko nekaj razberem z ustnic in iz dogajanja na zaslonu, brez podnapisov izgubim veliko pomembnih informacij. Ker vsebine ne slišim, si brez njih težko ustvarim celotno predstavo o videoposnetku.

Nina, 29 let



Ste že kdaj gledali videoposnetek brez zvoka?

Takrat hitro ugotovimo, kako pomembni so podnapisi. Ti omogočajo, da vsebino razumemo tudi takrat, ko zvoka ne slišimo ali ga ne moremo predvajati.

Brez podnapisov gluhe in naglušne osebe izgubijo pomemben del vsebine, hkrati pa so ti koristni tudi v številnih vsakdanjih situacijah, na primer v hrupnem okolju ali kadar ne želimo motiti drugih. Ne pozabimo tudi na ustrezen kontrast podnapisov, ki je pomemben za njihovo berljivost, zlasti za osebe z okvarami vida.

Video vsebine naj vsebujejo podnapise za govor in pomembne zvoke. Če video vsebuje pomembne informacije, ki so prikazane samo vizualno, zagotovimo tudi zvočni opis ali drug način, da so te informacije dostopne uporabnikom, ki jih ne morejo videti. Tako omogočimo enakovredno uporabo video vsebin osebam z vidnimi in slušnimi oviranostmi ter izboljšamo uporabniško izkušnjo za vse.


Kriteriji: WCAG 1.2.2 Podnapisi, 1.2.5 Zvočni opis

Oviranosti: Slušne, vidne








Premikajoče vsebine motijo pozornost




Samodejno premikajoče se vsebine, ki jih uporabnik ne more ustaviti, marsikomu otežijo uporabo spletne strani.

Leva slika prikazuje samodejno premikajoče se slike z gumbi za premikanje med vsebinami in zaustavitev samodejnega predvajanja, desna pa samodejno premikajoče se slike, ki se premikajo brez možnosti nadzora.



Na spletno stran pridem z jasnim ciljem, potem pa mojo pozornost prevzamejo animacije. Začnem jih spremljati in hitro pozabim, kaj sem sploh prišla poiskat.

Erika, 56 let



Se vam je že kdaj zgodilo, da vas je premikajoča se vsebina motila pri branju ali odvračala pozornost?

Animacije lahko pritegnejo pozornost ali pomagajo razložiti postopek. Če se začnejo samodejno, trajajo predolgo ali jih ni mogoče ustaviti, pa lahko nekaterim uporabnikom otežijo uporabo spletne strani.

Uporabnik mora imeti možnost, da gibanje začasno ustavi, skrije ali izključi ter sam odloča o nadaljnjem predvajanju vsebine.

Če animacija pomaga razumeti vsebino, naj uporabnik sam odloči, kdaj se začne in kako hitro poteka. Pomembne informacije naj bodo vedno na voljo tudi brez animacije.


Kriteriji: 2.2.2 Premor, ustavitev, skrivanje

Oviranosti: Kognitivne, vidne








Jasni naslovi pomagajo pri orientaciji




Brez jasne strukture naslovov marsikdo težko najde iskano informacijo med dolgimi odstavki besedila.

Leva slika prikazuje spletno stran z jasno in logično hierarhijo naslovov. Desna slika prikazuje enako vsebino brez naslovov, kjer je besedilo strnjeno v en sam dolg odstavek.



Večina ljudi najprej preleti naslove, jaz pa jih poslušam z bralnikom zaslona. Če naslovov ni, moram poslušati celotno stran od začetka do konca. To vzame veliko časa, zato pogosto odneham, še preden pridem do informacij, ki jih iščem.

Nadja, 57 let



Ste že kdaj iskali določeno informacijo med dolgimi odstavki besedila?

Jasni naslovi nam pomagajo, da vsebino hitro preletimo in se pomaknemo do poglavja, ki nas zanima. Enako pomembni so tudi za uporabnike podpornih tehnologij, ki po naslovih prepoznajo strukturo strani in se med posameznimi poglavji hitro premikajo.

Na primeru prejšnjih slik lahko vidite razliko med vsebino z jasno označenimi naslovi in enako vsebino brez njih. Naslovi vizualno izboljšajo preglednost, v ozadju pa predstavljajo tudi strukturo dokumenta, ki jo uporabljajo bralniki zaslona za orientacijo po vsebini.

Naslove uporabljajte za označevanje strukture vsebine, ne le za oblikovanje besedila. Poskrbite, da si sledijo v logičnem zaporedju in jasno opisujejo vsebino posameznega poglavja. Tako bodo uporabniki hitreje našli iskane informacije, uporabniki podpornih tehnologij pa se bodo po vsebini lažje orientirali.


Kriterij: WCAG 2.4.6 Naslovi in oznake

Oviranosti: Vidne, kognitivne, gibalne








Gumbi in povezave naj jasno povedo, kaj naredijo




Nejasna poimenovanja gumbov in povezav marsikomu otežijo uporabo spletne strani.

Leva slika prikazuje gumb in povezave z jasnimi in opisnimi poimenovanji (Prenesi PDF, Odpiralni čas). Desna slika prikazuje enake elemente z nejasnimi poimenovanji, kot sta »Kliknite tukaj« in »Več«, ali samo z ikono, zato njihov namen ni jasno razviden.



Z bralnikom zaslona lahko poslušam seznam vseh povezav na strani. Če se vse imenujejo »Več« ali »Kliknite tukaj«, ne morem vedeti, kam vodijo, ne da bi moral poslušati še besedilo okoli povezave.

Jure, 50 let



Se vam je že kdaj zgodilo, da iz napisa na gumbu ali povezavi niste mogli ugotoviti, kaj se bo zgodilo po kliku?

Jasna poimenovanja uporabnikom takoj povedo, kaj se bo zgodilo po kliku na gumb ali povezavo. Nejasni napisi, kot so »Več«, »Kliknite tukaj« ali ikone brez opisa, od uporabnika zahtevajo dodatno iskanje in otežujejo uporabo spletne strani.

Na primeru prejšnjih slik lahko vidite razliko med opisnimi in nejasnimi poimenovanji gumbov ter povezav. Jasna poimenovanja izboljšajo uporabniško izkušnjo za vse, še posebej pa so pomembna za uporabnike bralnikov zaslona, ki se pogosto premikajo po seznamu povezav ali gumbov, ne da bi poslušali celotno vsebino strani.

Gumbi in povezave naj imajo kratka, vendar jasna in opisna imena, ki uporabniku povedo, kaj se bo zgodilo po aktivaciji ali kam ga bodo vodili. Če uporabite samo ikono, ji vedno dodajte dostopno ime, ki ga lahko preberejo podporne tehnologije.


Kriteriji: WCAG 2.4.4 Namen povezave, 4.1.2 Ime, vloga, vrednost

Oviranosti: Vidne, kognitivne, gibalne








Vse funkcionalnosti morajo biti dostopne s tipkovnico




Za številne uporabnike uporaba tipkovnice ni izbira, ampak edini način dostopa do spletne vsebine.

Leva slika prikazuje meni, pri katerem se podmeni odpre tudi ob uporabi tipkovnice. Desna slika prikazuje meni, pri katerem se podmeni odpre le ob premiku miške, zato s tipkovnico ni dostopen.



Spletna stran našega mestnega muzeja je na prvi pogled čisto navadna. Ko pa sem zadnjič nekaj iskal, sem obstal na prvi strani, ker se podmeniji odprejo samo z miško. Brez sinove pomoči ne bi nikakor mogel do pomembnih informacij.

Peter, 34 let



Ste že poskusili spletno stran uporabljati samo s tipkovnico?

Za številne uporabnike to ni izbira, ampak edini način uporabe spleta. Zato morajo biti vse funkcionalnosti spletne strani dostopne tudi brez uporabe miške.

Na primeru prejšnjih slik lahko vidite meni, pri katerem se podmeni odpre le ob premiku miške. Uporabniki, ki uporabljajo tipkovnico ali podporne tehnologije, do teh vsebin ne morejo dostopati, zato jim je del spletnega mesta povsem nedosegljiv.

Dostopnost s tipkovnico pomeni, da lahko uporabnik brez uporabe miške dostopa do vseh povezav, menijev, obrazcev, gumbov in drugih interaktivnih elementov. Tako omogočimo enakovredno uporabo spleta osebam z vidnimi in gibalnimi oviranostmi ter izboljšamo uporabniško izkušnjo za vse.


Kriterij: WCAG 2.1.1 Tipkovnica

Oviranosti: Vidne, gibalne








Vedno mora biti jasno, kje na strani ste




Brez vidnega fokusa se uporabniki tipkovnice hitro izgubijo pri premikanju po spletni strani.




 [image: ]   [image: ] 

Na obeh primerih je izbrano vnosno polje za e-poštni naslov. Na levi sliki je fokus (okvirček okoli elementa) jasno viden, na desni pa fokus ni prikazan.



Ker zaradi poškodbe roke uporabljam predvsem tipkovnico, mi je zelo pomembno, da vem, kje na strani se nahajam. To je včasih tako slabo označeno, da moram dolgo preizkušati in brskati in za to porabim ogromno časa.

Rok, 45 let



Ste že kdaj za pomikanje po spletišču uporabili tipkovnico in nenadoma niste več vedeli, kje na strani se nahajate?

Pri uporabi tipkovnice se po povezavah, gumbih in obrazcih premikamo s tipko Tab. Fokus uporabniku pokaže, kateri element je trenutno izbran in ga lahko aktivira.

Na primeru slik lahko vidite razliko med vidnim in nevidnim fokusom. Če je fokus jasno označen in se med elementi premika v logičnem zaporedju, se uporabnik po strani lažje orientira. Če ni viden ali preskakuje med elementi, uporaba spletne strani hitro postane zahtevna.

Fokus naj bo vedno dobro viden, zaporedje premikanja s tipko Tab pa naj sledi logični strukturi strani. Tako bodo uporabniki ves čas vedeli, kje na strani se nahajajo in kam se bodo premaknili z naslednjim pritiskom tipke.


Kriteriji: WCAG 2.4.3 Zaporedje fokusa, 2.4.7 Viden fokus

Oviranosti: Vidne, gibalne








Sporočilo o uspehu ali napaki mora opaziti vsak




Če je obvestilo o uspehu ali napaki označeno samo vizualno, ga marsikdo ne bo opazil.




 [image: ]   [image: ] 

Na levi sliki je po oddaji obrazca jasno prikazano sporočilo o napaki z ustreznim besedilom, ikono in barvo. Na desni se po oddaji ne prikaže jasno obvestilo, ampak le rdeč okvir, zato uporabnik težko ugotovi, da obrazec ni bil uspešno oddan.



Kliknila sem gumb za oddajo naročila in nato več dni čakala potrditveno e-pošto. Ker je nisem prejela, sem mislila, da bo prišla kasneje, nato pa na naročilo pozabila. Šele ko sem izdelek ponovno potrebovala, sem ugotovila, da naročilo sploh ni bilo oddano.

Maja, 42 let



Ste že kdaj po pritisku na gumb preverjali, ali se je sploh kaj zgodilo?

Spletne strani uporabnikom pogosto prikazujejo obvestila, na primer da je bil obrazec uspešno poslan, izdelek dodan v košarico ali da je prišlo do napake. Če je takšno sporočilo prikazano samo vizualno ali označeno zgolj z barvo oziroma ikono, ne pa tudi opisno, ga številni uporabniki ne bodo opazili. To še posebej velja za uporabnike bralnikov zaslona, ki brez ustrezne prilagoditve teh sprememb ne zaznajo.

Zato morajo biti pomembna obvestila pripravljena tako, da jih podporna tehnologija samodejno prepozna in prebere, uporabniku pa ni treba iskati teh informacij po strani.

Sporočilo naj bo kratko, jasno in naj uporabniku pove, kaj se je zgodilo. Če pride do napake, naj poleg opisa težave vsebuje tudi navodilo, kako jo lahko odpravi. Pri tem se ne zanašajte le na barvo ali opozorilno ikono, saj sami po sebi ne zadostujeta za razumevanje sporočila.


Kriteriji: WCAG 4.1.3 Statusna sporočila, 3.3.1 Identifikacija napake

Oviranosti: Vidne, kognitivne, gibalne








Pišite jasno in razumljivo




Zapleten jezik in dolgi odstavki marsikomu otežijo razumevanje vsebine.




 [image: ]   [image: ] 

Leva slika prikazuje vsebino, razdeljeno na krajše odstavke, napisano v razumljivem jeziku in dopolnjeno s fotografijami, zato je pregledna in lažje berljiva. Desna slika prikazuje enako vsebino napisano v strokovnem jeziku, brez fotografij in odstavkov, zato jo je precej težje pregledati in razumeti.



Dolgi odstavki besedila so zame naporni, zato se jim pogosto raje izognem. Če so informacije razdeljene na krajše odstavke, dopolnjene z naslovi in slikami, je branje veliko prijetnejše in lažje razumljivo.

Tinkara, 57 let



Ste že kdaj besedilo prebrali večkrat, pa ga še vedno niste razumeli?

Zapleten jezik, dolgi stavki in nepojasnjene kratice otežujejo razumevanje vsebine. To lahko predstavlja oviro za osebe z disleksijo, uporabnike s kognitivnimi oviranostmi, starejše ter vse, ki vsebine ne berejo v svojem prvem jeziku.

Najpomembnejšo informacijo predstavite na začetku. Uporabljajte kratke stavke, znane besede, jasne naslove in alineje. Strokovne izraze in kratice ob prvi uporabi pojasnite, če gre za navodilo, pa jasno napišite, kaj mora uporabnik storiti. Kadar je smiselno, besedilo dopolnite s slikami, grafikami ali ikonami, saj te pomagajo hitreje razumeti vsebino.

Preprost jezik ne pomeni manj kakovostne vsebine. Pomeni, da je informacija organizirana tako, da jo lahko čim več ljudi hitro najde, razume in pravilno uporabi.


Kriteriji: WCAG 3.1.3 Neobičajne besede, 3.1.5 Zahtevnost branja

Oviranosti: Vidne, kognitivne








Preverjanje ne sme postati ovira




Zahtevne CAPTCHA naloge marsikomu onemogočijo, da bi uspešno oddal obrazec.

Leva slika prikazuje obrazec z načinom preverjanja, kjer sistem glede na način izpolnjevanja obrazca brez dodatne naloge ugotovi, ali obrazec izpolnjuje robot. Desna slika prikazuje enak obrazec s CAPTCHA preverjanjem, ki zahteva prepis popačenih znakov.



Najtežje ni izpolniti obrazca, ampak opraviti preverjanje, da nisem robot. Popačene črke in slikovne uganke težko razumem, zato obrazca pogosto ne morem oddati, čeprav sem vse podatke pravilno izpolnila.

Irena, 39 let



Se vam je že kdaj zgodilo, da niste mogli oddati obrazca, ker niste uspešno opravili preverjanja, da niste robot?

CAPTCHA je način preverjanja, da obrazec izpolnjuje človek in ne računalniški program. Če od uporabnika zahteva prepis popačenih znakov ali prepoznavanje predmetov na slikah, je za nekatere uporabnike težko ali celo nemogoče opraviti preverjanje.

Dostopnejši načini preverjanja lahko delujejo v ozadju in na podlagi načina uporabe spletne strani ocenijo, ali obrazec izpolnjuje človek ali računalniški program. Uporabniku tako ni treba reševati dodatnih nalog.

Kadar je mogoče, uporabite zaščito, ki od uporabnika ne zahteva dodatnih nalog. Če je preverjanje nujno, zagotovite več dostopnih načinov, dovolj časa za izvedbo in jasna navodila. Tako preverjanje ne bo postalo ovira pri dostopu do storitve.


Kriteriji: WCAG 1.1.1 Nebesedilna vsebina, 3.3.8 Dostopno preverjanje pristnosti

Oviranosti: Vidne, kognitivne, gibalne








Ponudite več načinov za stik




Telefon ni dostopen način sporazumevanja za vse, zato je pomembno ponuditi več možnosti stika.

Leva slika prikazuje kontaktno stran s telefonsko številko, elektronskim naslovom in kontaktnim obrazcem, desna pa kontaktno stran, kjer je za stik na voljo le telefonska številka.



Po možganski kapi težko govorim. Želim si, da bi lahko zadeve uredila sama, vendar moram prositi nekoga drugega, da pokliče namesto mene, če je na voljo le telefonska številka.

Sara, 31 let



Se vam je že kdaj zgodilo, da ste želeli stopiti v stik z organizacijo, pa je bila na voljo le telefonska številka?

Telefon ni dostopen način sporazumevanja za vse. Gluhi in naglušni uporabniki pogovora ne slišijo, osebe z govornimi oviranostmi pa se po telefonu težko sporazumevajo. Ovira se lahko pojavi tudi zaradi hrupnega okolja, jezikovnih težav ali drugih okoliščin.

Več možnosti komunikacije omogoča, da uporabnik izbere način, ki mu najbolj ustreza.

Kadar je mogoče, poleg telefona ponudite še elektronsko pošto, dostopen spletni obrazec, besedilni pogovor ali drugo ustrezno možnost. Jasno navedite tudi, kdaj in kako hitro lahko uporabnik pričakuje odgovor.


Kriteriji: WCAG 3.2.6 Dosledna pomoč

Oviranosti: Slušne, govorne, kognitivne

Kako nas lahko kontaktirate?

Obisk Zivalskega vrta

Obiskali smo Zivalski vrt Ljubljana, kjer smo spoznali grivastega volka. Kljub imenu ni pravi volk, temve&
posebna vrsta divjega psa, ki Zivi na travnikih in odprtih obmogjih Juzne Amerike.

Grivasti volk ima zelo dolge noge, rdegerjav kozuh in &mo grivo na vratu, ki jo lahko dvigne, ko se poduti
ogrozenega. Odrasel je priblizno en meter visok v ramenih, zaradi dolgih nog pa je videti Se vigji

Hrani se z majhnimi Zivalmi, pticami, Zuzelkami in sadjem. Veinoma Zivi samotarsko in je najbolj dejaven v
mraku ter ponodi.

V Zivalskem vrtu lahko grivastega volka opazujemo od blizu ter izvemo ve o njegovem Zivljenju in pomenu
varovanja Zivalskih vrst.

Obisk zivalskega vrta

Obiskali smo Zivalski vrt Ljubljana, kjer smo opazovali grivastega volka
(Chrysocyon brachyurus), najvedjega predstavnika druzine psov v juznoameriskem
biomu Cerrado. Zanj so znacilne izrazito podaljsane okoncine, rdecerjavo
pigmentiran kozuh ter erektilna griva na vratu, ki jo dvigne kot del obrambnega
vedenja. Vrsta je prilagojena omnivorni prehranski strategiji, pri kateri poleg
malih vretencarjev, nevretencarjev in ptic pomemben delez prehrane
predstavljajo tudi plodovi rastline Solanum lycocarpum, zaradi ¢esar ima
pomembno vlogo pri disperziji semen. Za razliko od vecine predstavnikov
druzine psov je grivasti volk pretezno solitarna vrsta z izrazito krepuskularnim in
nokturnim vzorcem aktivnosti, njegove populacije pa so predmet stevilnih
etoloskih in naravovarstvenih raziskav zaradi fragmentacije habitatov in

antropogenih vplivov.

Dostopne informacije muzeja

Na tej strani so zbrane informacije za obiskovalce z razliénimi potrebami.

Dostop do muzeja

Vhod v muzej je brez stopnic in je prilagojen za obiskovalce na invalidskih vozickih.
Pred vhodom je klancina z blagim naklonom.

Parkirisce
Na voljo sta dve oznaceni parkirni mesti za invalide tik ob vhodu v muzej.
Parkiranje na teh mestih je brezplacno.

Prilagoditve v muzeju

Muzej nudi dvigalo do vseh nadstropij. Na voljo so tudi prilagojeni ogledi,
taktilne makete in vsebine v lahkem branju.

Dodatne informacije

Ce potrebujete pomog ali dodatne informacije, se obrnite na nase osebje
na informacijskem pultu ali pokli¢ite 01234 56 78.

potrebami. Vhod v muzej je brez stopnic in je prilagojen za obiskovalce
na invalidskih vozi¢kih. Pred vhodom je klangina z blagim naklonom.
Na voljo sta dve oznaceni parkirni mesti za invalide tik ob vhodu v
muzej. Parkiranje na teh mestih je brezplagno. Muzej nudi dvigalo

do vseh nadstropij. Na voljo so tudi prilagojeni ogled, taktilne makete
in vsebine v lahkem branju. Za obiskovalce z okvaro sluha so na
informacijskem pultu na voljo prenosne slusne zanke. Vodeni ogledi

50 na voljo tudi v slovenskem znakovnem jeziku. Prilagojeno stranisce
za invalide se nahaja v pritlicju, desno od avle Muzeja. Ce potrebujete
pomog ali dodatne informacije, se obrnite na nase osebje na
informacijskem pultu ali pokli¢ite 01 234 56 78.

